
             Nr.4c-3/63/2015
A V I Z

asupra proiectului de Lege pentru modificarea alin.(2) al art.285 din Legea nr.571/2003 privind Codul fiscal


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei pentru buget, finanţe şi bănci, cu proiectul de Lege pentru modificarea alin.(2) al art.285 din Legea nr.571/2003 privind Codul fiscal, transmis cu adresa nr.P.L.x 126 din 2 martie 2015, înregistrat sub nr.4c-3/63 din 3 martie 2015.



Consiliul Legislativ, cu avizul nr.770/01.07.2014, a avizat favorabil propunerea legislativă cu observaţii şi propuneri preluate de către iniţiator.



Senatul, în şedinţa din 25 februarie 2015, a adoptat această propunere legislativă.



Proiectul de lege are ca obiect de reglementare modificarea art.285 alin.(2) din Legea nr.571/2003 privind Codul Fiscal, cu modificările şi completările ulterioare, în sensul înserării în categoria beneficiarilor de facilităţi fiscale şi a persoanelor juridice care deţin imobile cu destinaţie turistică în Rezervaţia Biosfera „Delta Dunării”.



Examinarea proiectului de lege a avut loc în şedinţa comisiei din data de 17 martie 2015.



În urma dezbaterilor, membrii comisiei au hotărât, cu unanimitate de voturi, avizarea negativă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
PREŞEDINTE,

Iulian Iancu

Consilier,
Viorela Gondoş
